Prvky zaručujúce, že výrobok pochádza z danej oblasti, sú: — Vlastnosti výrobku: Papriky z tejto oblasti majú určité špecifické vlastnosti opísané v časti „Opis výrobku“, ktoré ich spájajú s ich prirodzeným prostredím a podmienkami, v ktorých sa pestujú a spracúvajú. Spomínané vlastnosti nie sú dostatočné na zaručenie pôvodu výrobku, pretože by ho identifikovali a spojili s pôvodom iba miestni spotrebitelia alebo iné osoby, ktoré výrobok často konzumujú. Preto by sa mala poskytnúť záruka pôvodu. — Kontroly a certifikácia: Kontroly a certifikácia sú základné prvky, ktoré zaručujú pôvod výrobku. Zahŕňajú tieto procesy: 1. Papriky musia byť povolených odrôd a musia sa pestovať na registrovaných výsadbových plochách v pestovateľskej oblasti. 2. Pestovateľské postupy vykonávané na registrovaných výsadbových plochách musia byť schválené regulačným výborom. 3. S paprikami sa musí manipulovať v registrovaných závodoch pod dohľadom kontrolórov schválených výborom. 4. Papriky sa musia skladovať v závodoch nachádzajúcich sa v pestovateľskej oblasti. Tieto závody musia spĺňať stanovené podmienky a musia byť vopred zaregistrované. 5. Výrobok sa musí podrobiť fyzikálno-chemickým a senzorickým testom, aby sa zaručila jeho kvalita. 6. Balia a na trh sa uvádzajú s očíslovanou zadnou etiketou vydanou regulačným výborom na potvrdenie pôvodu len papriky, ktoré prešli v priebehu procesu výroby všetkými kontrolami. Číslo na zadných etiketách vydaných regulačným výborom pre spracovateľský závod závisí od výrobku, ktorý pestovateľ dodal do závodu, a od kapacity balenia, v ktorom sa bude výrobok uvádzať na trh.

Záruka, že výrobok pochádza z danej oblasti a spĺňa všetky požiadavky špecifikácie výrobku, je podložená týmito kontrolami, inšpekciami a testami: Na vykonanie týchto kontrol sa vedú registre, v ktorých musia byť uvedení všetci prevádzkovatelia zapojení do výroby. Do spomínaných registrov patrí: — Register výsadbových plôch: obsahuje všetky výsadbové plochy, na ktorých sa pestuje paprika odrody „piquillo“ a ktoré sa nachádzajú v oblasti vymedzenej v časti C a kde sa pre papriky pestované v tejto oblasti žiada certifikácia CHOP. — Register výrobcov: obsahuje všetky závody nachádzajúce sa v oblasti vymedzenej v časti C, ktoré sa zaoberajú spracovaním a/alebo predajom výrobku, na ktorý sa vzťahuje CHOP. Tento register je zase rozdelený na dve časti: — poľnohospodárske združenia, — ostatní výrobcovia. Kontrolný systém zavedený kontrolným orgánom je založený na: — hodnotení registrovaných výsadbových plôch na mieste, — počiatočných a následných kontrolách výrobného systému výrobcu, — testovaní vzoriek odobratých v spracovateľskom závode. V nadväznosti na žiadosť o registráciu výsadbovej plochy musí teda kvalifikovaný kontrolór vykonať hodnotenie na mieste s cieľom potvrdiť súlad s požiadavkami vrátane požiadaviek týkajúcich sa odrody, umiestnenia a pestovateľských postupov. Súčasťou kontrol je aj monitorovanie výroby v priebehu hospodárskeho roka s možnosťou ďalšej kontroly. Pokiaľ ide o štádium spracovania, prevádzkovatelia musia zaviesť systém vlastného monitorovania založený na vysledovateľnosti, ktorým sa preukáže súlad s požiadavkami tejto špecifikácie a zaručí kvalita a pôvod výrobku. Kontrolný orgán musí okrem toho vykonávať (počiatočné a následné) kontroly, pri ktorých musí overiť schopnosť výrobcu dodávať výrobok v súlade so špecifikáciami CHOP, pričom posudzuje, či sú zariadenia, výrobný postup a systém vlastného monitorovania zavedený prevádzkovateľom primerané na výrobu a uvedenie na trh certifikovaného výrobku. Tento orgán musí takisto vykonávať monitorovanie na základe vzoriek „Pimiento del Piquillo de Lodosa“ odobratých počas výrobného roka a na základe povinných ročných vyhlásení, ktoré musia výrobcovia predložiť, aby potvrdili kvalitu a pôvod výrobku. Balia a na trh sa uvádzajú s očíslovanou zadnou etiketou s CHOP „Pimiento del Piquillo de Lodosa“, ktorou sa potvrdzuje pôvod, len papriky, ktoré prešli v priebehu procesu výroby všetkými kontrolami. Zadné etikety vydáva regulačný výbor (riadiaci orgán CHOP) nediskriminačným spôsobom a na žiadosť tým prevádzkovateľom, ktorých výroba získala certifikát zhody od kontrolného orgánu.